**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι**  18 – 10 – 2024

**ΑΜΑΡΟΥΣΙΟΥ Αρ. Πρ.:** 261

**Ταχ. Δ/νση:** Μαραθωνοδρόμου 54

**Τ. Κ.** 15124 Μαρούσι

**Τηλ.:** 2108020788 **Fax:**2108020788

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**ΠΡΟΣ : Τα μέλη του Συλλόγου μας, ΔΟΕ, Συλλόγους Εκπ/κών Π.Ε. της χώρας**

**ΘΕΜΑ: « Καταγγελία για τις αυθαίρετες ενέργειες του Διευθυντή του 1ου Δημοτικού Σχολείου Μελισσίων».**

Το Διοικητικό Συμβούλιο του Συλλόγου Εκπαιδευτικών Πρωτοβάθμιας Εκπαίδευσης Αμαρουσίου, έπειτα από ενημέρωση από συναδέλφους – μέλη του σωματείου μας και του Συλλόγου Διδασκόντων του 1ου Δημοτικού Σχολείου Μελισσίων, **καταγγέλλει με τον πλέον κατηγορηματικό τρόπο τις αντιδημοκρατικές, παράνομες και αυταρχικές ενέργειες του Διευθυντή του σχολείου, ο οποίος παραβίασε τις νόμιμες διαδικασίες συλλογικής λήψης αποφάσεων παραχαράσσοντας μονομερώς την πλειοψηφική απόφαση του συλλόγου των διδασκόντων για την αυτοαξιολόγηση της σχολικής μονάδας,** όπως αυτή αποτυπώθηκε με ψηφοφορία και πλειοψηφικά κατέληξε υπέρ τις εφαρμογής των ενιαίων κειμένων της Δ. Ο. Ε.

Συγκεκριμένα, ο Διευθυντής, παραβλέποντας τη δημοκρατικά ειλημμένη απόφαση του Συλλόγου Διδασκόντων για το συλλογικό προγραμματισμό που ελήφθη στην ειδική συνεδρίαση της 17ης – 10 – 2024, αποφάσισε αυθαίρετα να επιβάλει την άποψη της μειοψηφίας (κάποιοι άξονες με τα ενιαία κείμενα της Δ. Ο. Ε. και ένας άξονας με κείμενα αυταξιολόγησης επιλογής της μειοψηφίας του συλλόγου των διδασκόντων), παραβιάζοντας κατάφωρα το Π.Δ. 79/2017 και το Ν. 4823/2021 που ορίζουν τις διαδικασίες για την αυτοαξιολόγηση των σχολικών μονάδων και αναγνωρίζουν τον Σύλλογο Διδασκόντων ως το αποκλειστικά αρμόδιο όργανο, δηλώνοντας την πρόθεσή του να μην αναγνωρίσει την απόφαση της πλειοψηφίας και απαγορεύοντας στον πρακτικογράφο να καταγράψει το αποτέλεσμα της ψηφοφορίας. Αυτές οι ενέργειες είναι παράνομες και απαράδεκτες και επιπρόσθετα στρέφονται ενάντια στις ομόφωνες αποφάσεις της Διδασκαλικής Ομοσπονδίας Ελλάδας (Δ.Ο.Ε.), καθώς και στις αποφάσεις του Διοικητικού Συμβουλίου του Συλλόγου μας και των Γ. Σ. του σωματείου μας.

**Απευθύνουμε αυστηρή σύσταση – προειδοποίηση στον Διευθυντή του 1ου Δημοτικού Σχολείου Μελισσίων, προκειμένου να σταματήσει να εμμένει στις παράνομες αυτές ενέργειες και τον καλούμε να συμμορφωθεί με τις αποφάσεις του Συλλόγου Διδασκόντων του σχολείου του, διότι αν ο Διευθυντής επιμείνει στις αποφάσεις του, αγνοώντας τη βούληση του συλλογικού οργάνου, θα λάβει τα επίχειρα των πράξεων του με βάση το καταστατικό του σωματείου μας, δηλαδή ποινή διαγραφής και αποπομπή του από το σωματείο μας αλλά και προσφυγή σε ένδικα μέσα μέσω του νομικού συμβούλου του σωματείου μας.**

Το Διοικητικό Συμβούλιο του Συλλόγου Εκπαιδευτικών Π.Ε. Αμαρουσίου καλεί τους συναδέλφους εκπαιδευτικούς του 1ου Δημ. Σχ. Μελισσίων να παραμείνουν σταθεροί στην απόφασή τους και να αγνοήσουν τις παράνομες ενέργειες του Διευθυντή, ο οποίος ενεργεί κατά των συλλογικών αποφάσεων και των δημοκρατικών διαδικασιών του Συλλόγου των Διδασκόντων και του σωματείου μας. Ο ρόλος του Διευθυντή είναι να διευκολύνει την εύρυθμη λειτουργία της σχολικής μονάδας και όχι να επιβάλλει αυταρχικές και μονομερείς πρακτικές που παραχαράσσουν τις αποφάσεις του συλλόγου των Διδασκόντων και υπονομεύουν τις αποφάσεις του κλάδου.

Το Δ.Σ. του Συλλόγου μας θα προβεί σε κάθε νόμιμη ενέργεια, αν αυτό κριθεί αναγκαίο, με τη νομική συνδρομή του νομικού συμβούλου του σωματείου μας και της Δ.Ο.Ε., προκειμένου να προσβάλει τις αυθαίρετες πράξεις του Διευθυντή που παραβιάζουν τις συλλογικές αποφάσεις των εκπαιδευτικών και τα δικαιώματά τους.

Όποιος επιλέγει να συνταχθεί με τις αυταρχικές πρακτικές της πολιτικής ηγεσίας του ΥΠΑΙΘΑ και χρησιμοποιεί τη διοικητική του ιεραρχία στον σχολικό οργανισμό που ηγείται, δεν έχει θέση στο σωματείο μας και στις τάξεις των εκπαιδευτικών που αγωνίζονται για τη δημοκρατία και τη διαφάνεια.

Τέλος, δηλώνουμε ότι καλύπτουμε πλήρως συνδικαλιστικά και νομικά τους συναδέλφους των σχολείων της περιοχής μας, προκειμένου να μην εφαρμόσουν καμία παράνομη εντολή που σχετίζεται με την αυτοαξιολόγηση της σχολικής μονάδας , αντιστρατεύεται τη νόμιμη και δημοκρατική λειτουργία της και καταλύει τον ρόλο του Συλλόγου Διδασκόντων.

